സമാന്തര ടെലിഫോണ് എക്സ്ചേഞ്ച്: പരിശോധന വ്യാപകമാക്കുന്നു കോഴിക്കോട് : വിദേശത്തുനിന്നു നിയമവിരുദ്ധമായി രാജ്യത്തേക്കു ഫോണ് കോളുകള് എത്തിക്കുന്ന സമാന്തര എക്സ്ചേഞ്ചുകളുമായി ബന്ധപ്പെട്ട് കോഴിക്കോട്ട് വ്യാപക പരിശോധനയുമായി പോലീസിന്റെ സിബ്രാഞ്ച്. ഇന്നലെ രാവിലെ മാങ്കാവ് സ്വദേശിയും പ്രതിയുമായി ഷബീറിന്റെ വീട്ടില് അന്വേഷണസംഘം പരിശോധന നടത്തി. ചില രേഖകളും അനുബന്ധ തെളിവുകളും അന്വേഷണസംഘം കണ്ടെടുത്തു. കോടതി അനുമതിയോടെയാണ് വീട്ടില് പരിശോധന നടത്തിയത്. വിദേശയാത്രാ വിവരങ്ങളും സാമ്ബത്തിക സ്രോതസുകളെക്കുറിച്ചുള്ള തെളിവുകളും അന്വേഷണസംഘം പരിശോധിക്കുന്നുണ്ട്. നേരത്തെ കേസുകളില് ഉള്പ്പെട്ടവരുമായി അടുത്ത ബന്ധമുള്ളവരുടെ വീടുകളിലും കോഴിക്കോട് നഗരത്തിലെ വിവിധ ഭാഗങ്ങളിലായുള്ള കെട്ടിടങ്ങളിലുമെല്ലാം വരുംദിവസം പരിശോധന നടത്തും. ഈ മാസം ആദ്യവാരം കസബ പോലീസ് പരിധിയില് സിബ്രാഞ്ച് പരിശോധന നടത്തിയിരുന്നു. മാങ്കാവിലെ കെട്ടിടത്തിലായിരുന്നു പരിശോധന. പരിശോധനയില് ഫൈബര് കേബിളുകളും മറ്റുപകരണങ്ങളും കണ്ടെത്തിയിരുന്നു. സമാന്തര ടെലിഫോണ് എക്സ്ചേഞ്ചുകളുടെ പ്രവര്ത്തനത്തെക്കുറിച്ച് കേന്ദ്രസംസ്ഥാന രഹസ്യാന്വേഷണ വിഭാഗവും പോലീസും മറ്റ് ഏജന്സികളും അന്വേഷണം ഊര്ജിതമാക്കിയതോടെ സജീവമായിരുന്ന എക്സ്ചേഞ്ചുകളെല്ലാം പ്രവര്ത്തനം അവസാനിപ്പിച്ചിരുന്നു. സിം റൂട്ടറുകളും മറ്റ് ഉപകരണങ്ങളുമെല്ലാം ഇവര് മാറ്റുകയും ചെയ്തിട്ടുണ്ട്. അതേസമയം എക്സ്ചേഞ്ച് പ്രവര്ത്തിച്ചിരുന്നതായി തെളിയിക്കുന്ന ചില വസ്തുക്കള് അവശേഷിച്ചിട്ടുണ്ട് എന്ന തിനാലാണ് പരിശോധന നടത്താന് തീരുമാനിച്ചത്.